Eskom gee Jhb verligting van beurtkrag(Foto: Johannesburg Roads Agency, Facebook) Eskom het ŉ versoek van die Johannesburg-metro toegestaan om die stad tydelik van beurtkrag vry te stel. Beurtkrag sal nou opgeskort word in gebiede wat die kwaaiste deur die oorstromings geraak is. City Power het sy hulpbronne in verskillende sentrums in Johannesburg die afgelope week opgeskerp om te reageer op kragonderbrekings weens storms en oorstromings. Teen Dinsdagoggend het City Power reeds sowat 4 800 oproepe oor kragonderbrekings ontvang ná die onlangse storms. Mpho Phalatse, Johannesburgse burgemeester, het daarna ŉ pleidooi aan Eskom gerig om die stad voorlopig van beurtkrag kwyt te skeld terwyl opruiming- en herstelwerk ná die swaar reën gedoen word. Hoewel vordering met die probleme gemaak is, het die stad gesteier onder foute wat uurliks aangemeld word. Die hoër fases van beurtkrag het die situasie vererger en het beteken die stad kon nie doeltreffend op probleme reageer om die netwerk te stabiliseer nie. #CrisisManagement @CityPowerJhb infrastructure took an absolute battering during the storms of the past few days. Damaged power lines, submerged mini-substations, drenched cable trenches and the continuous is making it near impossible for our technical teams. We will endure! pic.twitter.com/Pzpsogi30T — MMC: EISD, Cllr. Michael Sun (@MichaelSun168) December 10, 2022 “Deur samewerking tussen die twee entiteite en in ooreenstemming met regulasies van die Nasionale Energiereguleerder (Nersa) kon Eskom die stad in hierdie tyd tegemoet kom,” het die kragvoorsiener Donderdag gesê. “Eskom bly verbind daartoe om met sy aandeelhouers saam te werk om ondersteuning te verskaf.” Daar is geen aanduiding hoe lank die beurtkragverligting toegelaat gaan word nie.